Twee sterf toe motor teen trok botsFoto: ER24 Twee mense is dood nadat ŉ Opel Corsa Saterdagoggend op die N12 buite Potchefstroom in Noordwes met ŉ vragmotor gebots het. Annine Dormehl, woordvoerder van ER24, het gesê die ongeluk het omstreeks 05:30 vier kilometer buite die dorp gebeur. “Die ongeluk het vermoedelik gebeur toe die vragmotor oor die N12 gery het om by ŉ vulstasie uit te kom,” het Dormehl gesê. Sy het gesê paramedici kon niks vir die twee insittendes, ŉ man en ŉ vrou, doen nie en hulle is op die toneel dood verklaar. Die plaaslike brandweerdienste het meganiese toerusting gebruik om die liggame uit die wrak van die voertuig te verwyder. Die polisie ondersoek die ongeluk.